Thomas Helmig, Rasmus Nøhr, Mads Langer og Nephew kan efter alt at dømme se frem til en ekstra skilling i den nære fremtid. De var nemlig blandt de kunstnere, der spillede til Novo Nordisks årsfest på Roskilde Dyrskueplads i 2013. En fest, der har været omdrejningspunkt for en principiel retssag mellem den danske medicinalkoncern og komponisternes sammenslutning Koda, som nu har fundet sin foreløbige afslutning.

Østre Landsret har nemlig onsdag stadfæstet Glostrup Byrets dom fra februar 2015, og dermed har Koda fået medhold sin sag mod Novo Nordisk.

”Vi har fået medhold på alle punkter, og det er vi selvfølgelig glade for. Det er en principiel afgørelse. Det er ikke, fordi vi har noget imod Novo – vi har kørt det her som en prøvesag i forhold til de her meget, meget store firmafester med tusindvis af gæster, som der er kommet mange flere af i de senere år, og om de kan betragtes som lukkede privatarrangementer eller som offentlige arrangementer. Landsretten siger nu, at hvis man har fester af en vis størrelse, og det tolker vi som ’tusinder af gæster’, så er det ikke længere et lukket arrangement af privat karakter, og så skal der betales til dem, der har lavet musikken,” siger Kodas direktør, Anders Lassen, til MedWatch og fortsætter:

”Vi er af den holdning, at der skal være en fair betaling, når man bruger den musik, som vores medlemmer, komponister og tekstforfattere, har skabt. De lever af deres ophavsret. Jeg ved, at Novo har en meget stram etisk politik, som handler om, at de meget gerne vil gøre det rigtige. Jeg håber, at de forstår, at det rigtige i denne sag vil være at respektere rettens afgørelse, når den er så klar, som den er.”

Skuffede Novo

De optrædende musikere har fået deres honorarer, men Novo Nordisk fastholdte, at der var tale om en lukket fest, og afviste derfor at betale Koda for brugen af musikværkerne og teksterne. Det var hverken byretten eller landsretten altså enig i. Hvilket skuffer Novo Nordisk, der heller ikke umiddelbart vil tage stilling til for nærværende, om sagen skal føres videre til den højeste juridiske instans i landet.

"Vi er skuffet over landsrettens afgørelse. Det er første gang, en dansk domstol har afgjort, at en firmafest alene for virksomhedens medarbejdere anses som værende et offentligt arrangement. De musikere, der optrådte til vores firmafest, har naturligvis fået vederlag for deres optræden. Det, der er stridens kerne, er om vores firmafest er at betragte som en offentlig fest som Koda, på vegne af deres medlemmer, kan opkræve betaling for. Når vi har haft lejlighed til at læse dommen grundigt igennem, vil vi tage stilling til sagens eventuelt videre forløb," lyder det i et skriftligt svar fra pressechef Katrine Sperling til MedWatch.

En lillebitte post

Det glæder selv sagt derimod Kodas direktør, Anders Lassen, der dog understreger, at organisationen udelukkende vil håndhæve dens rettigheder, når det er de helt store selskaber, der er tale om.

”Når man har en stor firmafest med mange tusinde gæster, hvor man betaler for maden, serveringspersonalet, strømmen, og for dem, der kommer og fremfører musikken, så kan man efter vores mening også betale for dem, der har skabt musikken. Det er en lillebitte post i et meget stort budget,” siger Anders Lassen og tilføjer:

”Små firmafester på værkstedet eller andre steder skal selvfølgelig ikke betale til vores medlemmer. Det er trods alt et fåtal af firmafester, der har sådan en karakter, som det er tilfældet med eksempelvis Novo Nordisk. I tilfældet med Novo var det jo ude på Dyrskuepladsen i Roskilde med tre scener og omkring 7000 deltagere.”

Novo skal nu betale Koda 45.000 kr. i sagsomkostninger, plus de oprindelige 47.700 kr. fra byrettens afgørelse. Derudover kommer der så selve betalingen til Koda for brugen af musikken. Hvor meget der skal betales til Koda for det arrangement, sagen handler om, er endnu ikke fastlagt. Der foreligger ingen faste tariffer på området – de skal nu ifølge Koda fastlægges i en forhandling med de relevante organisationer, Dansk Erhverv og Dansk Industri.

Men når man tager det med i betragtningen, at Novo tilbage i 2013, hvor festen blev afholdt havde en bundlinje, der viste et plus på 25,18 mia. kr., og det overskud i regnskabsåret 2015 er vokset til 34,86 mia. kr., så bliver det tydeligt, at det er en principiel sag, snarere end et spørgsmål om kroner og øre for selskabet.

Novo anker sag om 47.700 kr. til landsretten

Novo indblandes i langt flere retssager

Novo i krig mod kopier